“Nao” di gregus na riferendu di últimu dumingu (05.07) sata tem impaktu li na Kabu Verdi.
Ikonomista Paulo Monteiro Júnior, fla ma disvalorizazon di euro ta ten konsequência na nos arquipélagu.
Entri analistas kabu-verdianus quasi tudu sta di akordu ma : si Europa spira (tose) Kabu Verde “ ta konstipa”
Ikonomista Paulo Monteiro Júnior txoma atenson ma debi ivitadu ês “konstipason” qui podi tem mau konsiquencia na saúdi financeru y ikonómiku di Kabu Verdi: Ku un disvalorizason di euro, qui nu sa odja hoxi, tem efeitu sobri nos inflason importadu y ten efeitu tanbé sobri nos balansa komercial.”
Monteiro ixplika di forma mas klaru qui “ taxa di inflason ta pagadu na euro y alguns produtus é pagu internacionalmenti na dólar” y eh da ixemplu” “ Pitróliu ta pagadu na dólar, nos nu tem euro y nu tem qui troka pa dólar pa nu podi paga importason di pitróliu. Kela ta fazi qui presu di barril di petróliu ta txiga mutu mas karu na merkadu.”
Konsiquências pa Kabu Verdi
Pamodi kabu Verdi ta importa quasi tudu, Paulo Monteiro Júnior fla ma keli podi tem un efeitu di kaskata na presus di txeu otus produtos na arquipélagu: “ Percentagen oh ponderason di inflason inportadu omenta y taxa di inflason internu, na média, ta omenta tanbé.
Na nível di balansa comercial formal, ku inportason di petróliu, taxa di kâmbiu di nos iskudu sta indexadu na euro. Ku euro ta desvaloriza en relason a dólar, petróliu ta ser mas karu li na merkadu di Kabu Verdi.
Prufessor di universidade, qui trabadja txeu anus na Kumisson Europeia na Bruxelas, fla ma tanbé sector informal kabu-verdianu ka ta ser popadu tanbé: “Nu tem un merkadu informal forti qui ta importa txeu bes di la undi ta pagadu ku dólar, Stadus Unidus y di Brasil. Ês tanbé ta ten un influência na queli pamodi ês ta trazi produtus mutu mas karu. Y dólar na subi sês inportason ta ser mas ilevadu. Keli tanbé ta trazi un subida di kustu di bida na país.”
Variason di riserva Kambial é un di kês soluson
Riservas cambial di Kabu Verdi ta afetadu pa um disvalorizason di euro: “ percentagem ki ta domina riservas cambial di Banku Central di Kabu Verdi na euro (anda) na volta di 75%. Ku disvalorizason di euro en relason a dólar se riserva cambial na termu di dólar ta sufri un forti reduson ou disvalorizason.”
Ikonomista Paulo Monteiro Júnior fla ma situason di Grécia é komplikadu, pur issu è ta fla Banku di Kabu Verdi pa diversifica antis riservas cambial di país: “ Na um kurtu prazu, nu tenta geri midjor diversifikason di riservas cambial, tenta omenta prupurson di dólar dentu di riserva cambial di país. Un triceru (pussibilidadi) é odja si ta negociadu algun linha di kréditu na dólar ku alguns parcerus ou kredoris internacional.
Primeru –ministru, José Maria Neves, dja bem fla ma seh Governo sata kumpanha ku kudadu situason: “ Nu sa fazi tudu pa tem un kumpanhamentu. Podi ser um grandi prublema pa Grécia y podi ten konsiquencia pa zona euro y pa ikonomias qui sta ligadu ku es, sima é kasu di Kabu Verdi. Y portanto, nu sata kumpanha kasu ku txeu atenson y modi ki bai nu ta odja ki midida ki nu ta toma.”
DW
kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn cym_Latn